Општинско веће општине Медвеђа, на 34.седници одржаној дана 01.04.2025.године, на основу члана 46. Закона о локалној самоуправи („Службени гласник РС“ број 129/2007), члана 66. Статута општине Медвеђа („Службени гласник града Лесковца“ број 9/2019), доноси

ПРАВИЛНИК О НАЧИНУ, ПОСТУПКУ И КРИТЕРИЈУМИМА ЗА ДОДЕЛУ СРЕДСТАВА ЦРКВАМА И ВЕРСКИМ ЗАЈЕДНИЦАМА КОЈЕ ДЕЛУЈУ НА ТЕРИТОРИЈИ ОПШТИНЕ МЕДВЕЂА

I ОСНОВНЕ ОДРЕДБЕ

Члан 1.

Овим правилником уређује се начин, поступак и критеријуми за доделу средстава ради финасирања, односно суфинансирања пројеката цркава, пројеката месних заједница којима се финасирају односно суфинансирају верски објекти, и пројеката верских заједница које делују на територији општине Медвеђа.

Члан 2.

Висина средстава за финансирање пројеката цркава, месних заједница и верских заједница утврђују се сваке године одлуком о буџету општине Медвеђа.

Члан 3.

Средства из члана 2. овог правилника додељују се на основу јавног конкурса.

II КРИТЕРИЈУМИ ЗА ИЗБОР ПРОЈЕКАТА

Члан 4.

Критеријуми за доделу средстава ради суфинансирања пројеката цркава, месних заједница и верских заједница из буџета општине Медвеђа су:

* стање у ком се налази објекат,
* број верника према последњем попису становништва на територији општине,
* број објеката цркве односно верске заједнице,
* да ли је верски објекат под заштитом као културно добро,
* суфинансирање пројеката из других извора,
* степен задовољавања јавног интереса.

Члан 5.

Средства предвиђена Одлуком о буџету Општине Медвеђа за доделу средстава ради финансирања пројеката цркава, месних и верских заједница предвиђена су за:

* израду пројектно техничке документације,
* текуће поправке и одржавање,
* пројекте адаптације, санације и реконструкције,
* изградњу новог објекта.

III ПОСТУПАК ДОДЕЛЕ СРЕДСТАВА

Члан 6.

Јавни конкурс за доделу средстава ради финансирања пројеката цркава, месних и верских заједница расписује Општинско веће једном годишње.

Конкурс се расписује за буџетску годину.

Члан 7.

Конкурсни поступак спороводи Комисија за доделу средстава цркавама,месним и верским заједницама ( у даљем тексту: Комисија).

Комисија има председника и два члана, које именује Општинско веће на мандатни период од четири године.

Комисија има следеће надлежности:

* разматра пријаве на конкурсу,
* врши избор пројеката који се предлажу за финансирање,
* предлаже Општинском већу доношење Одлуке о расподели средстава.

Члан 8.

Текст конкурса садржи:

* предмет јавног конкурса,
* потребну документацију која се подноси уз пријаву,
* рок за подношење пријаве,
* адресу на којој се доставља пријава,
* друге елементе конкурса.

Члан 9.

Пријава на конкурс подноси се Комисији на обрасцу „Пријава на Конкурс за доделу средстава „Пријава на Конкурс за доделу средстава ради финансирања пројеката цркава и верских заједница“ (образац број 1) који је у прилогу овог правилника и чини саставни део.

Уз пријаву, подносилац пријаве дужан је обавезно приложити:

* доказ о подносиоцу пријаве (извод из регистра у којем је субјекат регистрован),
* преглед основних података о подносиоцу пријаве (историјат, опис делатности и сл.), сачињен од стране поднсиоца пријаве и
* детаљан опис пројеката за чије суфинансирање се подноси пријава,
* грађевинску дозволу и пратећу документацију, ако је у питању изградња новог објекта.

Пријаве се подносе у штампаном облику предајом на писарници и поштом.

Члан 10.

Комисија је дужна да у року од 15 дана од дана закључења конкурса размотри све приспеле пријаве.

Непотпуне и неблаговремене пријаве Комисија неће узети у разматрање.

Након спроведеног конкурса и након достављеног предлога Одлуке од стране Комисије, Општинско веће општине Медвеђа доноси Одлуку о расподели средстава.

Одлука Општинског већа је коначна.

Члан 11.

Након доношења Одлуке о расподели средстава, са изабраним подносиоцима пријаве закључују се Уговори о финасирању пројекта.

Уговоре о финансирању пројеката у име општине Медвеђа потписује председник општине.

Уговором из става 1. овог члана уређују се међусобна права и обавезе уговорних страна, начин и рок за пренос одобрених средстава, рок за реализацију пројекта, обавезу подношења извештаја као и друга права и обавезе уговорних страна.

Црква, односно верска заједница дужна је да наменски користи добијена средства.

Набавка добара, услуга или радова у оквиру тих средстава, мора се врштити у складу са прописима којима се уређују јавне набавке.

Ненаменско трошење средстава има за последицу повраћај средстава и њихово неодобравање у наредној години.

Члан 12.

Корисници средстава дужни су да у року од 15 дана по завршетку пројекта за која су додељена буџетска средства, а најкасније до краја текуће године, поднесу извештај о реализацији пројекта и доставе доказе о наменском коришћењу финансијских средстава.

Извештај о реализацији пројекта подноси се Општинском већу на обрасцу „Извештај о реализацији пројекта цркава и верских заједница“ (Образац број 2) који је у прилгу овог правилника и чини његов састави део.

V ПРЕЛАЗНЕ И ЗАВРШНЕ ОДРЕДЕБЕ

Члан 13.

Овај правилник ступа на снагу даном доношења.

Ступањем на снагу овог Правилника предстаје да важи Правилник о начину, поступку и критеријумима за доделу средстава црквама и верским заједницама које делују на територији општине Медвеђа, Број: 06-176/2016-III од 08.априла 2016.године*.*

ОПШТИНСКО ВЕЋЕ ОПШТИНЕ МЕДВЕЂА

Број: 001653148 2025 06154 003 000 060 107 001 од 01.априла 2025.године

ЗАМЕНИК ПРЕДСЕДНИКА

ОПШТИНСКОГ ВЕЋА

Раде Перовић